Rozhodnutie Komisie
z 19. júla 2002,
ktorým sa stanovujú podmienky pre dovoz spermy domácich ošípaných
(oznámené pod číslom dokumentu C(2002) 2676)
(Text s významom pre EHP)
(2002/613/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/429/EHS [1] z 26. júna 1990, ktorou sa stanovujú veterinárne požiadavky uplatniteľné na obchod a dovoz spermy domácich ošípaných v rámci spoločenstva, naposledy zmenenú a doplnenú rozhodnutím Komisie 2000/39/ES [2], a najmä na jej článok 7 ods. 1, článok 9 ods. 2 a 3 článok 10 ods. 2,
keďže:
(1) rozhodnutie Komisie 93/160/EHS [3], naposledy zmenené a doplnené rozhodnutím 1999/150/ES [4], stanovuje zoznam tretích krajín, z ktorých sa môže dovážať sperma ošípaných;
(2) rozhodnutie Komisie 93/199/EHS [5], naposledy zmenené a doplnené rozhodnutím 94/667/ES [6], stanovuje veterinárne podmienky a veterinárne osvedčenie pre dovoz spermy ošípaných z tretích krajín;
(3) rozhodnutie Komisie 95/94/ES [7], naposledy zmenené a doplnené rozhodnutím 2001/727/ES [8], stanovuje zoznam inseminačných staníc úradne schválených pre vývoz do spoločenstva;
(4) Cyprus by sa mal pridať do zoznamu tretích krajín, z ktorých sa povoľuje dovoz, rozhodnutím 93/160/EHS v dôsledku návštevy Komisie a vzhľadom na veterinárnu situáciu v tejto krajine;
(5) príslušné veterinárne služby Cypru, Švajčiarska, Kanady a Maďarska predložili žiadosti o pripojenie inseminačných staníc, úradne schválených na ich území pre vývoz spermy ošípaných do spoločenstva, do zoznamu ustanoveného rozhodnutím Komisie 95/94/ES;
(6) príslušné veterinárne služby dotknutých krajín poskytli záruky Komisii, pokiaľ ide o dodržiavanie požiadaviek stanovených v článku 8 smernice 90/429/EHS a príslušné inseminačné stanice boli úradne schválené pre vývoz do spoločenstva;
(7) vzor veterinárneho osvedčenia stanovený v rozhodnutí Komisie 93/199/EHS by mal byť upravený tak, aby sa zohľadnila veterinárna situácia v každej tretej krajine a tiež zmeny a doplnky smernice 90/429/EHS;
(8) je vhodnejšie zhrnúť všetky údaje týkajúce sa dovozu spermy ošípaných v jednom dokumente (zoznam tretích krajín, z ktorých sa povoľuje dovoz, veterinárne požiadavky uplatniteľné na dovozy a zoznam inseminačných staníc schválených v týchto tretích krajinách) a podľa toho zrušiť rozhodnutia 93/160/EHS, 93/199/EHS a 95/94/ES;
(9) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty povoľujú dovoz spermy ošípaných, ktorá vyhovuje podmienkam ustanoveným vo vzore veterinárneho osvedčenia v prílohe III z tretích krajín uvedených v zozname v prílohe I a ktorá bola odobratá v schválených inseminačných staniciach uvedených v prílohe V.
2. Členské štáty povoľujú dovoz spermy ošípaných spĺňajúcej podmienky stanovené vo vzore veterinárneho osvedčenia v prílohe IV a odobratej v schválených inseminačných staniciach uvedených v prílohe V z tretích krajín uvedených v prílohe II.
Článok 2
Členské štáty môžu odmietnuť prijať na svojom území alebo v regióne na svojom území spermu z inseminačných staníc, ktoré prijímajú kancov očkovaných proti Aujeszkyho chorobe, ak toto územie alebo tento región boli uznané ako regiónz, kde sa táto choroba nevyskytuje v súlade s článkom 10 smernice 64/432/EHS [9].
Článok 3
Zrušujú sa rozhodnutia 93/160/EHS, 93/199/EHS a 95/94/ES.
Článok 4
Dovoz spermy certifikovanej podľa ustanovení a v minulosti platného vzoru osvedčenia sa povoľuje na dobu najviac troch mesiacov od dátumu uverejnenia tohto rozhodnutia.
Článok 5
Toto rozhodnutie sa bude uplatňovať od dvadsiateho dňa po jeho uverejnení v Úradnom vestníku Európskych spoločenstiev.
Článok 6
Toto rozhodnutie je určené členským štátom.
V Bruselu 19. júla 2002